Os Estatos Unitos tienen una asperanza de vida de 77,8 anyos,[139] un anyo menos que a meya d'Europa Occidental y entre tres y quatre anyos menor que Noruega, Suiza y Canadá.[140] En as dos zagueras decadas a posición d'o país en a clasificación mundial de países por asperanza de vida ha cayito dende o puesto 11eno dica o 42eno.[141] A mortalidat infantil ye d'un 6,37 por mil, lo que mete a los Estatos Unitos en o puesto 42eno d'un total de 221 países, por dezaga de totz os países d'Europa Occidental.[142] As tasas de supervivencia a lo cáncer en Estatos Unitos son as mayors de tot o mundo.[143] Alto u baixo un tercio d'a población adulta ye obesa y unatro tercio tien sobrepeso;[144] a tasa d'obesidat, amás alta en o mundo industrializato, s'ha duplicato en o zaguer quatreno de sieglo.[145] A diabetis tipo 2, relacionata con a obesidat, ye considerata como epidemica por os profesionals d'a salut.[146] A tasa d'emprenyaturas entre as adolescents ye de 79,8 por mil mullers, lo que ye quasi quatre begatas mayor que en Francia y cinco mayor que en Alemanya.[147] L'alborto, legal por requesta, ye un tema con muita contraversia. Muitos estatos prohiben a subvención publica de l'alborto y miran de restrinchir-los, requerindo lo premiso paterno, y obligando a un periodo d'aspera. Mientres que a tasa d'albortos ye baixando, o ratio de 241 albortos por 1.000 naiximientos y 15 albortos por 1.000 mullers entre 15 y 44 anyos ye mayor que qualsiquier atra nación occidental.[148]